O analiză făcută de jurnaliștii de la liga2.prosport.ro, arată că echipa târgovișteană este printre cele mai instabile la nivelul băncii tehnice în actualul sezon competițional.
Opt echipe participante în actualul sezon regular de Liga 2 au schimbat cel puțin o dată antrenorul.
Patru formații au avut trei antrenori principali în acest sezon, dacă nu punem la socoteală antrenorul care a sigurat interimatul. Cele mai schimbătoare sunt: Chindia Târgoviște, Campionii FC Argeș, CS Tunari și CSM Alexandria.
Cu interimar minimum o etapă, echipe cu trei antrenori în acest sezon devin și Metaloglobus, Unirea Dej și Concordia Chiajna.
Însă, la acest capitol, CS Tunari trece de la trei la patru antrenori, fiind liderul în Liga 2 la schimbat pe banca tehnică. Și CSM Alexandria ar ajunge tot la patru antrenori, numai că Sorin Albeanu a asigurat interimatul într-un meci din altă competiție, din Cupa României, nu din Liga 2.
Două echipe sunt cele care au schimbat cel mai repede antrenorul în acest sezon regular. Chindia Târgoviște și CSM Reșița s-au despărțit de Dragoș Militaru, respectiv de Călin Cheregi după doar două etape, scrie liga2.prosport.ro.
Le-a urmat la scurt timp CFC Argeș, care a renunțat la Alexandru Pelici după doar patru runde, dar și Metaloglobus, care s-a despărțit de Eusebiu Tudor tot după patru etape, dar acesta a demisionat după un joc din Cupa României, în urma unui conflict cu un membru al staffului.
Premiante la capitolul menținerii antrenorului principal pe toată durata sezonului regular, compus din 19 etape, sunt 12 echipe. Acestea sunt: CS Mioveni, Steaua, Gloria Buzău, FK Miercurea Ciuc, CSC Șelimbăr, Unirea Slobozia, CSM Slatina, CSC Dumbrăvița, Viitorul Pandurii Târgu Jiu, Progresul Spartac, Ceahlăul Piatra Neamț și Corvinul Hunedoara, prima fiind o retrogradată din SuperLigă și ultimele două fiind nou-promovate din Liga 3.